༄༅། །རླུང་གི་རྟེན་འབྲེལ་བརྟག་པ་བཞུགས།
༄༅༅། །བླ་མ་དམ་པའི་ཞབས་པད་ལ་བཏུད་ཏེ། །རླུང་གི་རྟེན་འབྲེལ་འདིར་བྲི་བྱ།
།དེ་ཡང་རང་ལ་བརྩི་བ་དང་། གཞན་ལ་བརྩི་བའོ། །དང་པོ་ནི་རང་གི་བྱ་བ་གང་བྱེད་
ཀྱང་རླུང་གཡོན་དུ་རྒྱུ་བ་དང་བསྟུན། བྱ་བ་དེ་དུས་དེང་ནས་བསྒྲུབ་རུང་དེ་རིང་
བསྒྲུབ་རུང་གང་ལ་དམིགས་པ་དེ་འགྲུབ་ངེས་སོ། །གཡས་ནས་རྒྱུ་བ་དང་བསྟུན་ན་བྱ་
བ་བསྒྲུབས་ཀྱང་མི་འགྲུབ་ལ། འགྲུབ་པ་དེ་ཡང་བར་ཆད་འབྱུང་བས་དེ་སྤང་བར་བྱའོ།
།ཕྱིར་གཡས་ནས་རིང་ཡང་དགུ་བརྒྱ་ལས་མི་རྒྱུའོ། །ཐུང་ན་ཉིས་བརྒྱ་ཉི་ཤུ་རྩ་ལྔ་ཕྲག་
གཉིས་རྒྱུ་ལ། དེ་བས་ཐུང་ཡང་ཉེས་པ་མེད་དེ། དགུ་བརྒྱ་ལས་ལྷག་པ་རྒྱུ་ན་འཆི་ལྟས་
ཡིན་པའོ། །ནང་གི་འཆི་ལྟས་ཡིན་པས་འཆི་ལྟས་འདི། འཆི་བླུས་མི་བླུས་པས་རླུང་གིས་
བླུ་དགོས། དེ་ཡང་སྣ་སྒོ་གཡོན་དུ་སྤོ་བར་བྱ་སྟེ། ནུ་མ་གཅུད་པའི་མན་ངག་ཏུ་བསྟན་
པ་བཞིན་ནོ། །གཡོན་ནས་ཇི་ལྟར་རིང་དུ་དགུ་བརྒྱ་ལས་ལྷག་ཀྱང་། རྒྱས་ལས་དགའ།
སྐྱོན་པ་མིན་ནོ། །ལམ་དུ་འཇུག་པ་ལ་རླུང་གཡོན་དང་མ་འགྲིག་ན། བསྡད་ནས་
བསྒྲིགས་པས་མི་ཕན་ཏེ། དུས་ནམ་འགྲིག་རང་རྟེན་འབྲེལ་ཡིན་ནོ། །གཉིས་པ་གཞན་
- 469 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
ལ་བརྩི་བ་ནི། གཞན་དྲུང་ན་ཡོད་པའི་དུས་སུ་ཁྱོད་རང་ངའི་ཕྱོགས་གང་རུང་ཅིག་
ནས་འགྲུབ་བམ། འོང་ངམ། ཡིན་ནམ། མི་འཆིའམ། བྱ་བ་ལ་སོགས་པ་རྐྱང་པ་འདྲིར་
གཞུག་གི ཕྱོགས་གཉིས་ཀ་ནས་སྨོས་པའི་ཚིག་འགྲུབ་བམ། མི་འགྲུབ། འཆིའམ། མི་འཆི་
ཞེས་བྱ་བ་ལྟ་བུའི་དྲི་བ་འདི་བྱར་མི་བཏུབ་སྟེ།
ལན་གཅིག་ལས་གཉིས་འདེབས་མི་
ཤེས་པས་སོ། །དེ་ཇི་ལྟར་ཡིན་ན་འདྲི་མིས་གཡས་ནས་འདྲི་བ་ལ་རླུང་ཡང་གཡས་ནས་
རྒྱུ་ན་འགྲུབ། འོང་། མི་འཆི། མི་འོང་། འཆི་བྱ་བ་ལ་སོགས་པ་ཁོ་རང་གིས་འདྲི་བ་ལྟར་
ལན་གདབ། འདྲི་མིས་གཡས་ནས་འདྲི་བ་ལ་རླུང་གཡོན་ན་འདུག་ན། ཚིག་གང་འདྲི་
བ་དེ་ལས་བཟློག་ནས་ལན་འདེབས་ཏེ། འོང་ཟེར་ན་མི་འོང་བྱ། མི་འགྲུབ་བམ་ཟེར་ན་
འགྲུབ་བྱའོ། །འདིར་ལན་བསྣོལ་མར་གདབ་བོ། །གཡོན་པའང་དེས་འགྲེའོ། །འདི་ལ་
རླུང་དང་འདྲི་མི་བསྣོལ་ན་བཟང་གི །གཡོན་ལ་ཁྱད་པར་འགྲུབ་རྒྱུ་མེད་པར་བཤད།
མདུན་ནས་འདྲི་ན་གཞི་ཆེ། རང་བློ་རྩེ་གཉིས་སུ་འདུག་བྱའོ། །དེ་ལ་རང་གི་རླུང་
གཡོན་ནས་རྒྱུ་བའི་དུས་སུ་ཕྱི་ནས་མཇལ་ཟེར་བ་བྱུང་ན། ཕྱོགས་བྱང་ངམ། ནུབ་གང་
རུང་ནས་འོངས་པ་ཡིན། བྱང་ནས་འོངས་ཟེར་ན་ཤ་རྩི་སྔོ། སྨྲ་བ་མགྱོགས། འགྲོ་བ་སྐྱེན།
གོས་སྔོན་པོ་གོན་ཞིང་བློ་མི་བརྟན། ནུབ་ནས་འོང་ཟེར་ན། མདོག་དམར། ཤེས་རབ་ཆེ།
ཁ་སྤྲོ་ཐུང་། གོས་དམར་པོ་གོན་ཞིང་ལག་ཆ་དམར་པོའམ། རྒྱན་དམར་པོ་ལྟ་བུ་བཟུང་
བ་འོང་། རླུང་གཡས་ནས་རྒྱུ་བའི་དུས་སུ་མཇལ་ཟེར་བ་ལྟ་བུ་བྱུང་ན། ལྷོའམ། ཤར་
ནས་འོང་པ་དེའི་བྱེ་བྲག་དྲི་སྟེ། ཤར་ནས་འོང་ཟེར་ན་མདོག་དམར། ཤེས་རབ་ཆེ། གོས་
སམ། རྒྱན་ནམ། ལག་ཆ་དཀར་པོ་ཐོགས་པའོ། །ལྷོ་ནས་འོང་ན། མདོག་སེར། ཤེས་པ་
གྱོང་། བཅོས་དཀའ། གོས་སམ། རྒྱན་ནམ། ལག་ཆ་སེར་པོ་ཐོགས་པ་འོང་། དོན་ཡང་
ཕྱོགས་དེ་དང་དེར་འདེང་ཟེར་བའམ། ཕྱོགས་ཁ་དོག་ཀྱང་དེ་ལྟར་བུར་འདོད་པ་ཡིན།
- 470 -

ས་པཎ་ཀུན་དགའ་རྒྱལ་མཚན་དཔལ་བཟང་པོའི་ཞབས་ཀྱི་གསུང་འབུམ།
རླུང་གི་དུས་སུ་རང་ལ་རྐུན་པོའམ། དགྲ་ལྟ་བུ་བྱུང་ཡང་། ཕྱོགས་དེ་དང་མཚན་མ་དེ་
ལྟ་བུ་ཅིག་ཡོད་པ་ཡིན། རང་གི་ནོར་ཡང་དེ་ལྟ་བུས་ཁྱེར་བ་ཡིན། རང་གཞན་གྱིས་
རླུང་གི་རྟེན་འབྲེལ་ཕྱོགས་ལ་དབང་བ་སྔར་དང་འདྲ་
བོས་པའི་སྟོན་མོ་ལ་འགྲོ་ན།
བས་ན།
གཡས་ནས་རྒྱུ་བའི་དུས་སུ་ལྷོར་ཕྱིར་ཕྱིན་ན་གྲལ་ཁ་ལྷོར་ལྟ་བ་ཞིག་འོང་།
ཟས་སམ། ནོར་སེར་པོ་ཞིག་སྟེར། མི་དེའི་མཚན་མ་རྟགས་སྔར་དང་འདྲའོ། །དེ་བཞིན་
དུ་ལྷག་མ་སྔར་དང་འདྲའོ། །རང་གི་ནོར་སྟོར་ན་ནི། ཚོལ་བའི་དུས་སུ་ལུས་མ་འགྱུར་
བར་སྡོད། རླུང་གང་ནས་རྒྱུ་བ་བལྟས་པས་གཡས་ནས་རྒྱུ་ན། ཅིས་ཀྱང་ཕྱོགས་གཡས་
ན་སོང་། གཡོན་ནས་རྒྱུ་ན་ཕྱོགས་གཡོན་དུ་ཁྱེར་བ་ཡིན། རྙེད་ན་ཡང་ཕྱོགས་དེ་ནས་
ཅིས་ཀྱང་འོང་། ཡང་རླུང་གི་སྟོབས་ཀྱིས་བུ་ཚ་འཆགས་པ་ཡིན་ཏེ། ཕ་མ་གཉིས་ཀྱི་
རླུང་གཡོན་ནས་རྒྱུ་བའི་དུས་སུ་བར་དོ་དང་མཚུངས་ན་བུ་ཕོར་འཆགས། གཡས་ནས་
རྒྱུ་བའི་དུས་སུ་མཚུངས་ན་བུ་མོར་འཆགས། གཉིས་ཀ་ནས་རྒྱུ་བ་འཕོ་བའི་བར་དོ་
ཙམ་འབྱུང་ལ། དེ་དང་དུས་མཚུངས་ན་མ་ནིང་འཆགས་སོ། །བསྣོལ་མ་དེ་ཞ་བོའམ།
དིག་པའམ། དྲུག་གུའམ། ཤོ་རེ་ལ་སོགས་པར་འཆགས་སོ། །གདོན་རྩིས་གཅིག་ཡོད་པ་
མ་བརྗོད་དོ། །འཇིག་པའི་བྱ་བ་རླུང་གིས་བྱེད་པར་སློབ་དཔོན་ཀླུ་སྒྲུབ་ཀྱིས་གསུངས་
ཏེ། སེམས་ཅན་ཀུན་གྱི་སྲོག་གྱུར་པ། །རླུང་ཞེས་བྱ་བ་དེ་ཀུན་བྱེད། །ཅེས་གསུངས་སོ།
།ལས་ཞི་རྒྱས་བྱེད་ན་གཡོན་དང་བསྟུན།
དབང་དྲག་བྱེད་ན་གཡས་དང་བསྟུན་ནོ།
།འདི་རྣམས་ཀྱང་རྟེན་ཅིང་འབྲེལ་བར་འབྱུང་བ་ཟབ་བོ། །རླུང་ལྟས་རྟེན་འབྲེལ་བརྟག་
པ་འདི། །དཔལ་ལྡན་ས་སྐྱ་པཎྜི་ཏས། །རབ་ཏུ་དབེན་པའི་གནས་སུ་སྦྱར། །རྟེན་འབྲེལ་
ཐབས་ལ་མཁས་གྱུར་ཅིག། །།
- 471 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།